b'\n_START_ARTICLE_\nJulia Korkman\n_START_PARAGRAPH_\nJulia Charlotta Korkman (s. 3. lokakuuta 1977 Helsinki) on suomalainen oikeuspsykologian dosentti. Korkman on perehtynyt todistajanpsykologiaan, todistajien kuulemiseen ja erityisesti lasten kertomusten luotettavuuden arvioimiseen ep\xc3\xa4illyiss\xc3\xa4 rikostapauksissa. H\xc3\xa4nell\xc3\xa4 on toimi psykologina HUS:n lasten ja nuorten oikeuspsykologian yksik\xc3\xb6ss\xc3\xa4. Lis\xc3\xa4ksi h\xc3\xa4n toimii oikeuspsykologian kouluttajana poliisille sek\xc3\xa4 terveys- ja oikeusalan ammattilaisille. Korkman tekee my\xc3\xb6s tieteellist\xc3\xa4 tutkimusta alalla ja h\xc3\xa4nelle on my\xc3\xb6nnetty saavutuksistaan kansainv\xc3\xa4lisen tutkimusverkoston iIIRG:n (International Investigative Interviewing Research Group) Academic Excellence Award -palkinto.\n_START_SECTION_\nKoulutus ja ura\n_START_PARAGRAPH_\nKorkman suoritti ylioppilastutkinnon helsinkil\xc3\xa4isess\xc3\xa4 Gymnasiet Svenska normallyceumissa vuonna 1996, ja vuonna 2002 h\xc3\xa4n valmistui psykologian maisteriksi \xc3\x85bo Akademista. Vuonna 2006 h\xc3\xa4n v\xc3\xa4itteli tohtoriksi aiheenaan lasten kuuleminen ep\xc3\xa4illyn seksuaalisen hyv\xc3\xa4ksik\xc3\xa4yt\xc3\xb6n selvittelyjen yhteydess\xc3\xa4. Korkman ty\xc3\xb6skentelee \xc3\x85bo Akademissa tutkijana ja h\xc3\xa4nell\xc3\xa4 on dosentuuri Helsingin yliopistossa. _NEWLINE_Vuonna 2006 Helsinkiin perustettiin HUS:n lasten ja nuorten oikeuspsykologian yksikk\xc3\xb6, ja Korkmania pyydettiin psykologin virkaan. Syytt\xc3\xa4j\xc3\xa4 tai poliisi ottaa yksikk\xc3\xb6\xc3\xb6n yhteytt\xc3\xa4, kun ep\xc3\xa4ill\xc3\xa4\xc3\xa4n, ett\xc3\xa4 lapsi on joutunut rikoksen uhriksi tai silminn\xc3\xa4kij\xc3\xa4ksi. Yksik\xc3\xb6ss\xc3\xa4 arvioidaan, voiko lapsen kertomukseen luottaa. Korkman on my\xc3\xb6s usean vuoden ajan ollut mukana vet\xc3\xa4m\xc3\xa4ss\xc3\xa4 eri viranomaisille suunnattua haastattelukoulutusta lasten kuulemisesta. Aiemmin h\xc3\xa4n on ty\xc3\xb6skennellyt muun muassa Unescossa.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nJulia Korkmanin is\xc3\xa4 on taloustieteilij\xc3\xa4 Sixten Korkman ja \xc3\xa4iti lasten neuropsykologina ty\xc3\xb6skennellyt Marit Korkman. Vapaa-ajallaan Korkman harrastaa laulamista, ja h\xc3\xa4n on Audite-kamarikuoron j\xc3\xa4sen.'